Hobro IK har skrevet en trainee-kontrakt med 19-årige Honoré Kalala, der gælder for de næste to sæsoner. En sådan aftale betyder, at den 19-årige forsvarer skal gå på en ungdomsuddannelse for at deltage i træningen med Superligatruppen. Defensivspilleren er et produkt af klubbens eget ungdomssystem, og det gør sportschef Jens Hammer Sørensen stolt. - Det viser, at klubben er inde i den rigtige udvikling. Der ligger et langt og sejt stykke arbejde bag i ungdomsafdelingen, og det arbejde skal vi fortsætte med, så vi på sigt kan producere endnu flere spillere. Honoré er en spændende forsvarsspiller, der er fysisk stærk, og hele tiden bliver bedre med bolden, siger Jens Hammer Sørensen. Honoré Kalala glæder sig til de næste to år. - Jeg er stolt over at komme på kontrakt. Det første år vil jeg fokusere på at træne godt, så jeg kan udvikle mig og derefter presse på, for at komme ind på holdet og få spilletid. Det er superfedt at træne med en Superligatrup, siger Honoré Kalala. Onur Albayrak fortsætter i klubben Ud over aftalen med den lokale Honoré Kalala er Onur Albayraks kontrakt blevet forlænget med et halvt år. Den tidligere Randers-mand kom til klubben sidste sommer, og ifølge sportschefen har han været inde i en god udvikling. - Onur træner godt. Han kommer altid for at blive bedre. Han er ydmyg og møder op med en god attitude. Han har et godt venstreben, og kan spille både som kant og back, siger Jens Hammer Sørensen. 20-årige Albayrak er glad for forlængelsen, og håber på at presse på for mere spilletid i efteråret. - Jeg er tilfreds med at få aftalen forlænget. Jeg har udviklet mig meget på det år, jeg har været i klubben, og det skal jeg fortsætte med, siger Onur Albayrak. Onur Albayrak fik spilletid i syv kampe i forrige sæson.

Referat:
Hobro IK har skrevet en kontrakt med den lokale spiller Honoré Kalala, der flere gange har været inde omkring førsteholdet i Hobro. Derudover har klubben forlænget aftalen med Onur Albayrak med et halvt år.